*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*162. számú előterjesztés*

Bátaszék Város Önkormányzat Képviselő-testületének 2021. augusztus 25-én

16 órakor megtartandó ülésére

Tájékoztató a 046/16 hrsz.-ú ingatlan hulladékmentesítésével kapcsolatos önkormányzati kötelezettségekről

|  |
| --- |
| **Előterjesztő:** dr. Bozsolik Róbert polgármester  **Készítette** : dr. Firle Anna aljegyző  Bozsolik Zoltán mb. városüzemeltetési irodavezető    **Törvényességi ellenőrzést végezte:** Kondriczné dr. Varga Erzsébet  jegyző  **Tárgyalja:**  PG Bizottság 2021.08.24. |

**Tisztelt Képviselő- Testület!**

A Tolna Megyei Kormányhivatal, mint területi **környezetvédelmi hatóság 2020. november 13-án** - az általános közigazgatási rendtartásról szóló 2016. évi CL. törvény (a továbbiakban: Ákr.) 104. §-a szerint - **hivatalból** **a Bátaszék 046/16 hrsz. alatti ingatlanon elhelyezett hulladékkal kapcsolatos ellenőrzési eljárást indított** a Szekszárdi Rendőrkapitányság Vizsgálati Osztálya által megküldött 17010/1255/2019 bü. számú tájékoztatás alapján.

A Tolna Megyei Kormányhivatal az eljárás megindításáról szóló értesítésben helyszíni szemlét tűzött ki a Bátaszék Város Önkormányzata tulajdonába tartozó, érintett ingatlanra. **2020. november 25-én 9.00 órakor megtartott helyszíni szemlén megállapításra került**, hogy a Bátaszék, 046/16 hrsz. alatti ingatlanon **35 m3 vegyes települési hulladék**, valamint **20 m3 építési-bontási hulladék található**, továbbá, hogy az érintett terület bejárata kapuval zárt, viszont a kerítés hiányos. A hulladékkal érintett terület magasabban fekszik, mint a körülötte található területek. A szintkülönbség mutatja, hogy a **hulladékkal való borítottság nagyobb mértékű lehet, mint ami a felszínen látható**.

A Tolna Megyei Kormányhivatal, mint területi **hulladékgazdálkodási hatóság** (a továbbiakban: hulladékgazdálkodási hatóság) **a helyszíni szemlén tapasztaltak alapján** a **Bátaszék 046/16 hrsz. alatti ingatlanon található elhagyott hulladék miatt** - a hulladékról szóló 2012. évi CLXXXV. törvény szerint - **2021. február 26-án hivatalból hulladékgazdálkodási kötelezésre irányuló eljárást indított.**

**A hulladékgazdálkodási hatóság** 2021. május 17- én érkezett, **TOG/81/00314-3/2021. iktatószámú határozatában Bátaszék Város Önkormányzatát** - mint az ingatlan tulajdonosát - **az alábbiakra kötelezte:**

1. A tárgyi ingatlanon található **felszín alatti hulladék mennyiségét határozza meg** **2021. június 30. napjáig**
2. A területen található hulladék kezelésére érvényes hulladékgazdálkodási engedéllyel rendelkező szervezeteknek a hulladékot **adja át** és/vagy az érvényes hulladékgazdálkodási engedéllyel rendelkező szervezettel **szállíttassa el,** továbbá ezek megtörténtét a megfelelő dokumentumokkal a hulladékgazdálkodási hatóságnál igazolja 2021. december 31. napjáig.
3. A határozatban foglalt **kötelezettégek teljesítésének megkezdését**, a munkálatok kezdete előtt 5 nappal hivatali kapun **jelentse be** a hulladékgazdálkodási hatóságnak.

A fentieken túl a hulladékgazdálkodási hatóság határozatában felhívta Bátaszék Város Önkormányzatának a figyelmét az önkéntes teljesítés elmaradásának következményeire illetve a további helyszíni ellenőrzés lehetőségére.

Bátaszék Város Önkormányzata (a továbbiakban: Önkormányzat) a 046/16 hrsz. alatti ingatlan hulladékmentesítéséről szóló 212/2021. (VI.30.) határozatával a - 100 m3 kevert építési-bontási hulladék és 35 m3 lom hulladék - hulladékmentesítésre 2.000.000,-Ft keretösszeget biztosított.

A hulladékgazdálkodási hatóság kérésének megfelelően - **a Képviselő-testület által hozott döntés alapján – meghatározásra került a felszín alatti hulladék mennyisége, a határozatban foglalt határidőben megküldésre került.**

**A hulladékgazdálkodási hatóság** TOG/81/00314-5/2021. és a TOG/81/00314-7/2021. iktatószámú iratában, továbbá több telefonos és egy személyes egyeztetés során **figyelmeztette** az Önkormányzatot, hogy ugyan jogszabály által nincs előírt módja annak, hogy a felszín alatti hulladék miként kerüljön meghatározásra, de **a gyakorlat megkívánja, hogy a meghatározott mennyiséget az Önkormányzat alátámasztó dokumentumokkal igazolja** (ilyen például: geodéziai munkarész, megelőző helyszíni felmérésről illetve lokális feltárásról készített leírás).

Az alátámasztó dokumentumok elkészíttetésének költsége több százezer forint.

A hulladékgazdálkodási hatóság a személyes egyeztetés során tájékoztatásra került, hogy az önkormányzat az alátámasztó dokumentumok elkészíttetésének költségét inkább a hulladékmentesítésre fordítaná. Ezt követően a hulladékgazdálkodási hatóság úgy nyilatkozott, hogy **eltekint a fenti költséges dokumentációk benyújtásától, amennyiben az Önkormányzat elismeri, hogy a 046/16 hrsz. alatti ingatlanon található hulladék-test tulajdonosa továbbá, hogy vállalja, hogy az ingatlant teljes mértékben hulladék mentesíti, továbbá minden mentesítési munkálatot a munkálatok kezdete előtt 5 nappal bejelent. A mentesítési feladat megkezdése érdekében egy újabb árajánlatkérő eljárást indítunk el a munkálatokat szeptember hónapban tervezzük megkezdeni, de a hatóság elvárása azt is eredményezheti, hogy az ingatlan hulladék mentesítése hosszabb időt és további forrásokat fog igénybe venni.**

Mindezek figyelembevételével kérjük a határozati javaslat elfogadását.

***H a t á r o z a t i j a v a s l a t :***

**046/16 hrsz. ingatlan hulladékmentesítéséhez kapcsolódó kötelezettségekre**

Bátaszék Város Önkormányzatának Képviselő-testülete

1. a 046/16 hrsz. alatti ingatlannal kapcsolatos hulladékgazdálkodási eljárásról szóló, előterjesztés szerinti tájékoztatást tudomásul veszi;
2. elismeri, hogy a hulladékról szóló 2012. évi CLXXXV. törvény szerint Bátaszék Város Önkormányzatát, mint ingatlantulajdonost terheli a 046/16 hrsz. alatti ingatlanon található hulladék-test felszámolásának kötelezettsége;
3. vállalja, hogy minden, a 046/16 hrsz. alatti ingatlanon történő mentesítési munkálatot a munkálatok kezdete előtt 5 nappal a hulladékgazdálkodási hatóság felé bejelent;
4. felhatalmazza a polgármestert a szükséges nyilatkozatok megtételére.

*Határidő:* 2021. szeptember 15.

*Felelős*: Dr. Bozsolik Róbert polgármester

(a nyilatkozat megtételéért)

*Határozatról értesül*: Bátaszéki KÖH Városüz. Iroda

Bátaszéki KÖH Pénzügyi Iroda

irattár